Kokk for tjukk til å bo i New Zealand
Immigrasjonsmyndighetene mener Albert Buitenhuis, som veier 130 kilo, mangler «en tilfredsstillende helsestandard», melder BBC. Sørafrikaneren risikerer nå å bli utvist, til tross for at han har slanket seg hele 30 kilo siden han flyttet til byen Christchurch for seks år siden. New Zealand ligger på fedmetoppen i verden, med 30 prosent av befolkningen i definert som overvektige. Kokken og kona Marthie flyttet til New Zealand i 2007. Fram til nå har de fått fornyet arbeidsvisumene sine årlig. Det har gått tilnærmet knirkefritt, ifølge kona. - De sa aldri noe om vekta til Albert eller om helsa hans, og før var han mye tyngre, sier hun. I mai fikk de imidlertid beskjed om at visumene var trukket tilbake på grunn av mannens vekt. - Det ironiske er at for øyeblikket veier han mindre enn da vi først kom til New Zealand, altså mindre enn da han gikk gjennom den første sjekken hos innvandringsmyndighetene, sier kona. Paret har anket avgjørelsen til New Zealands innvandringsminister, og argumenterer med at kokken faktisk har gått ned i vekt. En talsmann for myndighetene opplyser at de legger vekt på at alle innvandrere er i en tilfredsstillende helsetilstand, slik at kostnadene for helsetjenestene blir lavest mulig.
Myndighetene i New Zealand har gitt en sørafrikansk kokk beskjed om at han er for feit og truer med utvisning.